钦定古今图书集成/明伦汇编/官常典/第400卷 > 杨天民
## 钦定古今图书集成/明伦汇编/官常典/第400卷 > 杨天民

按《明外史》本传：“天民，字正甫，山西太平人。万历十七
年进士。除朝城知县，调繁诸城，有异政，擢礼科给事
中。时方纂修国史，与御史牛应元请复建文年号，从
之。二十七年，狄道山崩，下成池，山南涌大小山五。天
民言：平地成山，惟唐垂拱间有之，而唐遂易为周。今
虎狼之使吞噬无穷，狗鼠之使攘敓难厌，不市而征
税，无矿而输银，甚且毁庐发冢，籍人赀产，非法行刑。
自大吏至守令，每被谴逐。郡邑不肖者反助虐交欢，
藉润私橐。嗷嗷之众，益无所归命，怀乐祸心，有土崩
之势。天心仁爱，亟示谴告，陛下尚不觉悟，翻然与天
下更始哉？”不报。文选郎中梅守峻贪黩，将擢太常少
卿，天民劾罢之。延绥总兵官赵梦麟潜师袭寇，以大
捷闻。督抚李汶、王见宾等咸进秩予荫。寇乃大入，杀
军民万计。汶等又妄奏捷，天民再疏论之，夺见宾职，
梦麟戍边，汶亦被谴。天民寻进右给事中。册立久稽，
再疏请，不报。无何，贵妃弚郑国泰疏请皇长子先冠
婚，后册立，天民斥其非。国泰惧，委罪于都指挥李承
恩，夺其俸。顺天、湖广乡试，文多用二氏语，天民请罪，
考官杨道宾、顾天峻等疏留中。二十九年五月，天民
复偕同官上言：“太子者，国之大本，家之冢嗣。树本欲
固，自早正位号始。衍嗣欲繁，自早谐伉俪始。今皇长
子年已二十矣，乃明旨虽颁，未尝一践。间有别论，又
以珠宝未完为词。是上意益不可知，而下情益不敢信。夫上不可知则窥伺之端起，下不敢信则逢迎之
弊生。有窥伺则有陵逼，有逢迎则有党附。古来如此
而致祸乱者，不可悉数。盖嫌疑之际，不必君父果有
别国，始足贻患。即当机少断，反汗靡常，基国家无穷
之祸。陛下奈何不早计而预定哉？”帝大怒，谪天民及
王士昌杂职，馀夺俸一年，以士昌亦给事礼科也。时
御史周盘等公疏请，亦夺俸。天民得贵州，永从典史。
至九月，帝迫廷议，始立东宫，而天民等卒不召。天民
幽愤卒。天启中，赠光禄少卿。初，天民去，诸城民为立
祠。其后长吏不职，父老率聚哭祠下。